钦定古今图书集成/明伦汇编/氏族典/第247卷 > 张昇
## 钦定古今图书集成/明伦汇编/氏族典/第247卷 > 张昇

按《元史张昇传》：“昇字伯高，其先定州人，后徙平州。昇
幼警敏过人，既长，力学工文辞。至元二十九年，用荐
者授将仕郎、翰林国史院编修官，预修《世祖实录》。升
应奉翰林文字，寻升修撰，历迁太常博士。至大初，改
太常寺为太常礼仪院，即除昇为判官。久之，外补知
汝宁府。部使者举治行为诸郡最，历江西行省左右”
司郎中，除绍兴路总管。昇既谨于绳吏，又果于去民
瘼，故人心悦服。历湖北道廉访使、江南行台治书侍
御史，召为参议中书省事，改枢密院判官，寻复中书
参议。至治二年，拜治书侍御史。明年，出为淮西道廉
访使。泰定二年，拜陕西行省参知政事，寻迁辽东道
廉访使，召拜侍御史。天历初，出为山东道廉访使。逾
年，召为太禧院副使，除河南省左丞，复迁淮西道廉
访使，乞致仕。至顺二年，复起为集贤侍讲学士。元统
元年，告省先墓归。至正元年，卒，谥文襄。